Takroriy doping testi ijobiy chiqqan Lukas Braun chempionlik kamaridan mahrum etildi

Professional boksning superog‘ir vazn toifasida Jahon boks assotsiatsiyasi (WBA)ning muntazam chempioni, avstraliyalik 37 yoshli Lukas Braun chempionlik kamaridan mahrum qilindi. Doping uchun takroriy test topshirgan Braunning namunalarida taqiqlangan klenbuterol moddasi borligi aniqlandi, deb xabar bermoqda “Olamsport”.

Butunjahon boks assotsiatsiyasi (WBA) o‘zining mavjud qoidalarga ko‘ra avstraliyalik bokschini olti oyga boksdan chetlatdi.
O‘zbekistonlik Ruslan Chagayev va Lukas Braun o‘rtasidagi chempionlik jangi 5-mart kuni Grozniy shahrida o‘tkazilgandi. Unda o‘zbekistonlik bokschi raqibiga 10-raundda texnik nokaut bilan mag‘lub bo‘lgandi.
WBA rasmiy saytining ma’lum qilishicha, Ruslan Chagayev chempionlik jangini o‘tkazish huquqiga ega bo‘lgan Fres Okendo bilan chempionlik kamari uchun jang qilish borasida muzokara o‘tkazishi uchun 120 kun muhlat beriladi.
Qayd etish joiz, Lukas Braunning doping-testini AQShning Las-Vegas shahrida joylashgan Ixtiyoriy doping-test o‘tkazish assotsiatsiyasi (VADA) o‘tkazgan. Mazkur tashkilot boksda taqiqlangan preparatlarni tekshirish bo‘yicha eng qattiqqo‘l test o‘tkazish tizimiga ega. VADA Butunjahon antidoping agentligi (WADA)ga hech qanday aloqasi yo‘q.